วายุภักษ์1จ่ายปันผล30สตางค์ต่อหน่วย
กองทุนวายุภักษ์1ปันผลหน่วยละ30สตางค์
21 ก.ค. 2553

กองทุนวายุภักษ์1ปันผลหน่วยละ30สตางค์
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย ในฐานะผู้บริหารกองทุนรวมวายุภักษ์ หนึ่ง (VAYU1) ร่วมกับบลจ.เอ็มเอฟซี  แจ้งตลาดหลักทรัพย์ว่า เมื่อวันที่ 20 ก.ค.2553 ที่ประชุมคณะกรรมการการลงทุนของกองทุนรวมวายุภักษ์ หนึ่ง ได้มีมติอนุมัติให้จ่ายเงินปันผลสำหรับช่วงระยะเวลา 1 ม.ค.- 30 มิ.ย.2553 สำหรับนักลงทุนประเภท ก. เท่ากับ 0.30 บาทต่อหน่วย และนักลงทุนประเภท ข. เท่ากับ 0.00 บาทต่อหน่วย 
ทั้งนี้ หน่วยลงทุนประเภท ก. ซึ่งมีประชาชนทั่วไปและนิติบุคคลทั่วไปเป็นผู้ถือหน่วยลงทุน จำนวน 7,000 ล้านหน่วยลงทุน และ ประเภท ข. ซึ่งมีกระทรวงการคลังเป็นผู้ถือหน่วยลงทุน จำนวน 3,000 ล้านหน่วย โดยกำหนดการปิดสมุดทะเบียนผู้ถือหน่วยลงทุนวันที่ 5 ส.ค.2553 และกำหนดจ่ายเงินปันผล วันที่ 19 ส.ค.2553
กองทุนวายุภักษ์หนึ่ง จัดตั้งตามมติคณะรัฐมนตรี เมื่อวันที่ 1 ก.ค.2546 โดยกองทุนมีนโยบายคุ้มครองเงินต้นและอัตราผลตอบแทนขั้นต่ำ 3% ต่อปี มูลค่าโครงการ 100,000 ล้านบาท อายุโครงการ 10 ปี 
ด้านราคาหน่วยลงทุน VAYU1 ล่าสุดเวลา 15.44 น. อยู่ที่ 10.42 บาท เพิ่มขึ้น 0.01 บาท หรือ 0.10% มูลค่าการซื้อขาย 4.69 ล้านบาท